**Ministru kabineta noteikumu projekta**

**„Grozījumi Ministru kabineta 2005.gada 21.jūnija noteikumos Nr.451 “Kārtība, kādā izsniedzami valsts atzīti profesionālo izglītību un profesionālo kvalifikāciju apliecinoši dokumenti un akreditētas profesionālās izglītības programmas daļas apguvi apliecinoši dokumenti””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2005.gada 21.jūnija noteikumos Nr.451 “Kārtība, kādā izsniedzami valsts atzīti profesionālo izglītību un profesionālo kvalifikāciju apliecinošie dokumenti un akreditētas profesionālās izglītības programmas daļas apguvi apliecinoši dokumenti”” (turpmāk – noteikumu projekts) izstrādāts, ievērojot likuma “Par Latvijas valsts ģerboni” (turpmāk – Likums) 6.panta 1.punktā un 8.panta otrajā daļā, Profesionālās izglītības likuma 5.pantā, 6.panta astotajā daļā (par Latvijas kvalifikāciju ietvarstruktūras līmeņa norādīšanu valsts atzītos profesionālo izglītību apliecinošos dokumentos un profesionālo kvalifikāciju apliecinošos dokumentos) un pārejas noteikumu 25.pantā noteikto regulējumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Noteikumu projekta mērķis ir nodrošināt Ministru kabineta 2005.gada 21.jūnija noteikumu Nr.451 “Kārtība, kādā izsniedzami valsts atzīti profesionālo izglītību un profesionālo kvalifikāciju apliecinoši dokumenti un akreditētas profesionālās izglītības programmas daļas apguvi apliecinoši dokumenti” (turpmāk – noteikumi) atbilstību Likuma un Profesionālās izglītības likuma prasībām.  Noteikumu 1., 2., 3. un 4.pielikumā minētajos dokumentu paraugos iekļauta norāde, ka dokumentu 1.lappusē ir papildinātā mazā Latvijas valsts ģerboņa attēls. Noteikumu 1., 2., 3., 4., 5., 6. un 7.pielikuma piezīmē norādīts, ka hologrammā attēlots papildinātais mazais valsts ģerbonis.  Šāds regulējums atbilda Likuma 6.panta otrajā daļā (redakcijā, kas bija spēkā līdz 2012.gada 31.augustam) noteiktajam, ka “mazo papildināto ģerboni drīkst lietot uz diplomiem, apliecībām, atestātiem, kurus izdevušas izglītības iestādes, izņemot augstskola, un kuri apliecina izglītības vai kvalifikācijas ieguvi pēc akreditētas izglītības programmas”. Ar 2012.gada 14.jūnija grozījumiem likumā, kas stājās spēkā 2012.gada 1.septembrī, cita starpā tika mainīts tiesiskais regulējums attiecībā uz valsts ģerboņa lietošanu izglītību apliecinošos dokumentos. Likuma 8.panta otrā daļa nosaka, ka lielo valsts ģerboni saskaņā ar normatīvajiem aktiem lieto valstiski atzītā diplomā vai atstātā, kas apliecina zinātniskā grāda, attiecīgās izglītības pakāpes vai kvalifikācijas līmeņa ieguvi pēc akreditētas izglītības programmas. Šis regulējums attiecas uz noteikumos minētajiem izglītības dokumentiem – uz profesionālās pamatizglītības apliecību, atestātu par arodizglītību, diplomu par profesionālo vidējo izglītību un apliecību par profesionālo kvalifikāciju. Ievērojot minēto, dokumentu paraugos 1., 2., 3. un 4.pielikumā mazā papildinātā ģerboņa vietā tiek noteikts lielais valsts ģerbonis.  Noteikumu 1., 2., 3. un 4.pielikumā minētajos dokumentu paraugos ir norādīti profesionālās kvalifikācijas līmeņi atbilstoši Profesionālās izglītības likuma 5.panta regulējumam. 2015.gada 23.aprīlī Profesionālās izglītības likumā ir izdarīti grozījumi, to starpā paplašināts 5.panta regulējums, nosakot attiecīgā profesionālās kvalifikācijas līmeņa pielīdzināšanu attiecīgam Latvijas kvalifikāciju ietvarstruktūras līmenim, kā arī Profesionālās izglītības likuma 6.pants ir papildināts ar astoto daļu, nosakot, ka valsts atzītos profesionālo izglītību apliecinošos dokumentos un profesionālo kvalifikāciju apliecinošos dokumentos norāda arī Latvijas kvalifikāciju ietvarstruktūras līmeni.  Ievērojot minēto, noteikumu projekts papildu noteikumu 1., 2., 3. un 4. pielikumā norādītajam attiecīgajam profesionālās kvalifikācijas līmenim paredz norādīt arī atbilstošu Latvijas kvalifikāciju ietvarstruktūras līmeni.  Profesionālās izglītības likuma pārejas noteikumu 25.pantā noteikts, ka 6.panta astotajā daļā (par Latvijas kvalifikāciju ietvarstruktūras līmeņa norādīšanu valsts atzītos profesionālo izglītību apliecinošos dokumentos un profesionālo kvalifikāciju apliecinošos dokumentos) noteiktais regulējums stājas spēkā 2017.gada 1.janvārī. Ievērojot minēto, arī noteikumu projekts nosaka, ka grozījumi noteikumu 1,. 2., 3. un 4. pielikumā attiecībā uz papildināšanu ar norādi uz Latvijas kvalifikāciju ietvarstruktūras līmeni stājas spēkā 2017.gada 1.janvārī.  2. Ar 2012.gada 14.jūnija grozījumiem Likumā tika precizēta terminoloģija, atsakoties no jēdziena “ģerboņa attēls” un turpmāk lietojot tikai vienu jēdzienu “ģerbonis”. Ievērojot minēto noteikumu projekts vairs neparedz 1., 2., 3. un 4.pielikumā lietot vārdus “ģerboņa attēls”.  Noteikumu 11.5., 11.6., 11.7. un 11.8.apakšpunktos noteikts, ka uz attiecīgā dokumenta vāka ģerbonis ir atbilstošā krāsā (brūns, sudraba krāsā). Ievērojot Likuma 4.panta pirmajā daļā lietoto jēdzienu “ģerboņa kontūrzīmējums”, noteikumu projekts paredz lietot jēdzienu “ģerboņa kontūrzīmējums”.  3. Atbilstoši Oficiālo publikāciju un tiesiskās informācijas likuma pārejas noteikumu 7.punktam laikraksts “Latvijas Vēstnesis” tika izdots līdz 2013.gada 1.janvārim. Ievērojot minēto, noteikumu projekts paredz norādi uz laikrakstu “Latvijas Vēstnesis” aizstāt ar norādi uz oficiālo izdevumu “Latvijas Vēstnesis”. |
| 3. | Projekta izstrādē iesaistītās institūcijas | Noteikumu projekts šo jomu neskar. |
| 4. | Cita informācija | Nav |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izglītības iestādes, kas īsteno profesionālās pamatizglītības, arodizglītības, profesionālās vidējās izglītības un tālākizglītības programmas, un izglītojamie, kuri saņem profesionālās pamatizglītības apliecību, atestātu par arodizglītību, diplomu par profesionālo vidējo izglītību un profesionālās kvalifikācijas apliecības, kā arī komersants, kurš izgatavo profesionālās izglītības un kvalifikācijas dokumentu veidlapas. |
| 2. | Tiesiskā regulējuma ietekme uz tautsaimniecību un administratīvo slogu | Minētais tiesiskais regulējums nemaina sabiedrības mērķgrupas tiesības un pienākumus, kā arī mērķgrupām nav veicamas papildu darbības saistībā ar grozījumiem izglītības dokumentu paraugos, jo dokumentu veidlapas komersants jau izgatavo ar lielo valsts ģerboni un izglītības iestādes izsniedz dokumentus ar lielo valsts ģerboni izglītojamajiem atbilstoši likumam “Par Latvijas valsts ģerboni” ar 2015.gada 1.janvāri. Pārējie grozījumi ir saistīti ar grozījumiem terminoloģijā, kas neietekmē dokumentu veidlapu paraugus. Ar minētajiem grozījumiem tiek veikti tikai tehniski precizējumi normatīvajā aktā. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Saskaņā ar noteikumu 13.punktu profesionālās izglītības dokumentu un sekmju izrakstu veidlapas izgatavo komersants, ar kuru Izglītības un zinātnes ministrija ir noslēgusi līgumu. Komersantu Izglītības un zinātnes ministrija izvēlas atbilstoši Publisko iepirkumu likumam. Izglītības un zinātnes ministrija, pamatojoties uz centralizēto iepirkumu, 2014.gada 10.aprīlī ir noslēgusi Vispārīgu vienošanos ar SIA “Plūsma” par profesionālās izglītības dokumentu veidlapu izgatavošanu. 2014.gadā notika pārrunas ar komersantu SIA “Plūsma”, izvērtējot pārejas no papildinātā mazā valsts ģerboņa uz lielo valsts ģerboni izglītības dokumentu veidlapās ietekmi uz komersanta finansiālo darbību. Ietekme uz komersanta finansiālo darbību bija nebūtiska un tā neietekmēja izglītības dokumentu veidlapu izgatavošanas pašizmaksu. Līdz ar to ar 2015.gada 1.janvāri komersants atbilstoši likuma “Par Latvijas valsts ģerboni” prasībām izgatavo dokumentu veidlapas un izglītības iestādes, kas tika informētas par 2012.gada 14.jūnija grozījumiem likumā “Par Latvijas valsts ģerboni” un pārejas posmu šo grozījumu ieviešanā, izsniedz izglītojamajiem profesionālās izglītības un profesionālās kvalifikācijas dokumentus ar lielo valsts ģerboni. |

**Anotācijas III, IV, V un VI sadaļa** – noteikumu projekts šīs jomas neskar.

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības un zinātnes ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav |

Izglītības un zinātnes ministrs K.Šadurskis

Vizē:

Valsts sekretāre L.Lejiņa

24.02.2016. 09:00

1034

Dz.Gorbunova

67047855, dzintra.gorbunova@izm.gov.lv